
Edzői kommunikáció és sportolói interakciók utánpótláskorú fiú kosárlabdamérkőzéseken

A választott témám az edzői kommunikáció és a sportolói interakciók az utánpótláskorú fiú
kosárlabdamérkőzéseken és az ehhez kapcsolódó elemzés. A kutatás során az edzők
viselkedését figyeltem a mérkőzések alatt, hogy milyen gesztusokat tesznek, hogyan
viselkednek a fiatalokkal. Figyelembe vettem, hogy hogyan és milyen hangnemben szólnak a
gyermekekhez, valamint, hogy milyen helyzetben történt ez az adott szituáció, azaz
összefüggéseket kerestem a viselkedés és a kommunikáció között. Ezeket a megfigyelt
elemeket, az általam felállított kategóriákba soroltam, amelyet több szempont alapján osztottam
fel. Először is különvettem a verbális és nonverbális gesztusokat, majd a két fő csoporton belül
elkülönítettem egy pozitív, egy negatív és egy semleges kategóriát, majd a mérkőzések alatti
történéseket ez alapján a szempontrendszer alapján készítettem.
Összesen 1409 reakció lett feljegyezve (pozitív és negatív kategóriába, a semlegestől
eltekintve), amelyből 810 pozitív és 599 negatív volt. A pozitívon belül a verbális és a
nonverbális mozzanatok aránya viszonylag jól eloszlott, ezzel szemben, ami az egész
eredménynek a differenciáját adta az a negatív szóbeli és nem szóbeli megnyilvánulások közötti
különbség adta, ugyanis a nonverbális reakciók esetén a pozitív kifejezések több mint
kétszeresei a negatívoknak. Ez a különbség a nem szóbeli kifejezéseken belül érthető, hiszen
ebben a kategóriában sokkal nagyobb valószínűséggel tesznek az edzők pozitív gesztusokat,
hiszen a pacsi adás vagy a hajborzolás teljesen hétköznapi dolognak számít, amelyeket
dicséretként előszeretettel alkalmazzák a gyermekeknél.
Összeségében kijelenthető, hogy pozitív eredményt kaptam a kutatás során. Azonban fontos
kiemelni, hogy nem volt minden mozzanat teljesen megfelelő, amelyeket az edzők produkáltak,
hiszen esetenként igencsak elragadták az érzelmeik őket és kissé elködösítette a helyzet
szükségszerű megítélését reakció szempontjából. Véleményem szerint az ilyen fajta kutatások
- mint az enyém is - egyfajta képet festhetnek számunkra a napjainkban tevékenykedő edzőkről
és arról, hogy milyen hatást gyakorolhatnak a mai fiatalokra és hogy melyek azok a készségek,
amelyeken még lehetne fejleszteni a szakemberképzésben, hogy még jobb sportolókat tudjanak
kinevelni a nemzet számára. Bár azt fontos kiemelni, hogy a kutatásom célja nem az edzőképzés
alapjaiba való megváltoztatása, hanem egyfajta figyelem felhívás, esetleges útmutatóként
értelmezhető dolgozat.



